**Булунғур туман ҳокимининг маърузаси**

Булунғур туман ҳокими Б.Бахрамовнинг Наврўз умумхалқ байрами муносабати билан туманимиз аҳлига байрам табриги

Ассалому алайкум, азиз тумандошлар!
Ҳурматли меҳмонлар, қадрли ёшлар !

Табиат уйғониб, баҳор нафаси тобора кучайиб, она-заминимиз яшил либосга бурканиб бораётган шу ёруғ ва мунаввар кунларда сиз азизларни, сизлар орқали бутун аҳлини юртимизга кириб келаётган Наврўзи олам янгиланиш ва яшариш байрами билан чин қалбимдан муборакбод этаман.

Наврўз айёми барчамиз учун шарқона янги йил дебочаси, серҳосиллик ва қут-барака ғоясини ўзида мужассам этадиган, бизнинг миллий табиатимиз ва қадриятларимиздан ажратиб бўлмайдиган, энг қадимий, энг севимли байрамимиздир.

Наврўз том маънода, ўзининг руҳи ва ғоялари билан инсоннинг доимо она-ер ва табиат билан ҳамнафас бўлиб яшаши, ҳар қайси одамнинг қалбида, унинг дини ва миллатидан қатъи назар, яшамоқ ва яратмоқ интилишларини уйғотиш, аҳиллик ва бирдамлик туйғуларини мустаҳкамлаш учун хизмат қилиб келмоқда.

Бунинг яққол исботи шу кунларда юртдошларимизнинг бағрини кенг очиб, табиатдан баҳра олиб, сумалак, гўжа ва кўксомса каби баҳорий неъматлар тортилган дастурхонлар атрофида, яшил майдон ва кўкаламзорларда сайил-томошалар қилиб, Наврўз айёмини шоду хуррамлик билан кутиб олаётганида намоён бўлмоқда.

Наврўз фаслида турли низо ва адоватлар унутилади, ҳар қайси инсон ўз оила аъзоларини, қадрдонларини бағрига босиб, таниш-билишларини қутлаб, уларга соғлик-омонлик, тинчлик-осойишталик тилайди, осмонимиз ҳамиша мусаффо бўлишини истайди. Ҳеч шубҳасиз, айтиш мумкин: аввало, халқимизни ўз ота-боболарининг ўлмас қадриятларига, урф-одатларига бўлган садоқати, ирода ва қатъияти туфайли Наврўзи олам, мана, минг йиллар давомида юртимизда безавол, абадий яшаб келмоқда.Бундай ориятли, ўзлигини, ўз қадр-қимматини юксак баҳолайдиган улуғ халқнинг фарзандлари, давомчилари эканимизни ҳис этиб, барчамизнинг қалбларимиз беихтиёр ғурур ва ифтихорга тўлади.

Азиз Булунғурликлар!
Ҳурматли меҳмонлар!

Бугун эрта тонгдан юртимизнинг ҳар бир гўшасида бўлгани сингари туманимизнинг барча маҳаллаларида ушбу айём катта тантана қилиниб, элга ош тортилди. Ҳамма-ҳаммани аҳилликка, бирдамликка чорлаётган сумалак сайлларида Истиқлол туфайли қайта юз очган миллий анъана ва урф-одатларимиз, қадриятларимиз бутун бўю басти билан номоён бўлмоқда. Шундай пайтда осмони мусаффо, истиқболи ёруғ диёрда истиқомат қилаётганингдан ифтихор тўйғусини туясан киши.
Чиндан ҳам осмони осуда заминга тў-ю байрамлар ярашади. Аслида Наврўз эзгулик ва саҳоват айёми ҳамдир. Муҳтарам Юртбошимиз таъкидлаганларидек, “Наврўз яна бир хислати билан бизнинг миллий табиатимизга яқин. Шу кунларда гина-кудуратларни, ҳар хил ёмонликларни эсдан чиқариш, меҳр –оқибатли, мурувватли бўлиш, бева-бечораларнинг ҳолидан хабардор бўлиш, етим-есирларнинг кўнглини олиш сингари Аллоҳнинг ўз эл-юртимизга ато этган ва ота-боболаримиздан мерос бўлиб келаётган фазилатлар ҳам Наврўзнинг олийжаноб моҳиятидир.”

Шундай экан, халқимизнинг бағрикенглик, саховатпешалик, меҳмондўстлик, каби фазилатлари айни шу кунларда янада ёрқинроқ намоён бўлади.

Байрам баҳона бугун бемор, ногирон, кекса кишилар ҳамда боқувчисини йўқотган оилалардан маҳаллалар ва бошқа ташкилотлар томонидан ҳол сўралди, уларга байрам совғалари улашилди.
Яхши биласиз, баҳор уйғониш ва яшариш фаслидир. Ўтган ҳафтада 16-17 март кунлари туманимизда ҳашари ўтказилди. Мазкур тадбир доирасида туманда ободонлаштириш, кўкаламзорлаштириш ишлари амалга оширилди. Янги ниҳоллар ўтқазилиб, боғу роғлар барпо этилди. Қабристонлар ободонлаштирилди. Бугун она замин уйғонди, халқимизнинг юзу кўзида байрам шукуҳи ҳукмрон.

Юқорида таъкидлаганимиздек, ушбу муборак айёмни туманимиз аҳолиси кўтаринки руҳда нишонлашмоқда. 2019 йилда Наврўзни Булунғурликлар эл фаровонлиги йўлидаги улкан муваффақиятлар билан кутиб олаётгани алоҳида эътиборга лойиқ.

 Азиз тумандошлар!
 Ҳурматли меҳмонлар!

Ватан равнақи йўлида олиб бораётган шарафли ва масъулиятли ишларингизга улкан зафарлар тилайман, амaлгa oширaётгaн эзгу ишлaримизнинг сaмaрaси вa хайрли натижаларидан бaҳрaмaнд бўлиш бaрчaмизгa нaсиб этсин.

**Эътиборларингиз учун рахмат!**